钦定古今图书集成/明伦汇编/官常典/第347卷 > 蒋猷
## 钦定古今图书集成/明伦汇编/官常典/第347卷 > 蒋猷

按《宋史》本传：“猷字仲远，润州金坛县人。举进士。政和
四年，拜御史中丞，兼侍读，有直声。尝论士风浮薄，廷
臣伺人主意，承宰执风旨向背，以特立不回者为愚，
共嗤笑之，此风不可长；辅臣奏事殿上，雷同唱和，略
无所可否，非论道献替之礼；内侍省不隶台察，紊元
丰官制；杨戬不当除节度使，赵良嗣不宜出入禁中。”
上皆嘉纳，至揭其章内侍省，且诏自今无得规图节
钺。又疏孟昌龄、徐铸等奸状，迁兵部尚书兼礼制局
详议官。七年，知贡举，改工部、吏部尚书，以徽猷阁直
学士知婺州。明年，请祠归。宣和末，召为刑部尚书兼
资善堂翊善。靖康初，奉上表起居太上皇帝于淮阴，
且特诏贬童贯。猷奏：“贯得罪天下，愿黜远之。”太上以
为然，亟命宣诏，趣贯赴贬所，遂奉太上还京，移兵部
尚书，累官正议大夫。引疾，授徽猷阁直学士、提举嵩
山崇福宫。卒，赠特进。